31994L0035
L 237/3
JURNALUL OFÍCIAL AL UNIUNII EUROPENE
DIRECTIVA 94/35/CEE A PARLAMENTULUI EUROPEAN ȘI A CONSILIULUI
din 30 iunie 1994
privind îndulcitorii care trebuie utilizați în produsele alimentare
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 100a,
având în vedere Directiva 89/107/CEE a Consiliului din 21 decembrie 1988 privind armonizarea legislațiilor statelor membre referitoare la aditivii alimentari autorizați pentru utilizarea în produsele alimentare destinate consumului uman (1), în special articolul 3 alineatul (2),
având în vedere propunerea Comisiei (2),
având în vedere avizul Comitetului Economic și Social (3),
după consultarea Comitetului științific pentru alimentație,
hotărând conform procedurii menționate la articolul 189b din tratat (4),
întrucât diferențele care există între legislațiile interne referitoare la îndulcitori și condițiile de utilizare a acestora îngrădesc libera circulație a produselor alimentare și întrucât situația menționată poate să creeze condițiile unei concurențe neloiale;
întrucât orice reglementare referitoare la îndulcitorii și condițiile de utilizare a acestora trebuie să aibă ca motiv principal necesitatea protejării și informării consumatorilor;
întrucât, având în vedere cele mai recente informații științifice și toxicologice, utilizarea acestor substanțe nu trebuie să fie permisă decât pentru anumite produse alimentare și în anumite condiții de utilizare;
întrucât prezenta directivă nu aduce atingere normelor referitoare la alte funcții decât proprietățile de îndulcire ale substanțelor reglementate de prezenta directivă;
întrucât, în vederea înlocuirii zahărului, se justifică utilizarea îndulcitorilor pentru producerea alimentelor cu valoare calorică redusă, a produselor alimentare necariogenice sau a celor fără adaos de zahăr, pentru prelungirea termenului de valabilitate prin înlocuirea zahărului și pentru producerea produselor dietetice,
ADOPTĂ PREZENTA DIRECTIVĂ:
Articolul 1
(1) Prezenta directivă este o directivă specială care constituie o parte a directivei complete în sensul articolului 3 din Directiva 89/107/CEE.
(2) Prezenta directivă se aplică aditivilor alimentari, denumiți în continuare „îndulcitori”, care se utilizează:
-
pentru a conferi gust dulce produselor alimentare;
-
ca îndulcitori pentru masă.
(3) În sensul prezentei directive, definițiile expresiilor „fără adaos de zahăr” și „valoare calorică redusă”, din anexă coloana III, sunt următoarele:
-
„fără adaos de zahăr”: fără nici un adaos de monozaharide sau dizaharide sau alt produs alimentar care se utilizează pentru proprietățile sale de îndulcire;
-
„valoare calorică redusă”: cu o valoare calorică redusă cu cel puțin 30 % comparativ cu produsul alimentar original sau cu un produs similar.
(4) Prezenta directivă nu se aplică produselor alimentare cu proprietăți de îndulcire.
Articolul 2
(1) Numai îndulcitorii enumerați în anexă pot fi introduși pe piață în vederea:
-
vânzării lor către consumatorul final
sau
-
utilizării lor la obținerea produselor alimentare.
(2) Îndulcitorii menționați la alineatul (1) a doua liniuță se pot utiliza doar la obținerea produselor alimentare enumerate în anexă, în condițiile specificate în aceasta.
(3) Nu este permisă utilizarea îndulcitorilor în alimentele pentru sugari sau copii de vârstă mică, conform dispozițiilor din Directiva 89/398/CEE (5), cu excepția cazurilor în care acest lucru se prevede în mod special.
(4) Dozele maxime utilizabile indicate în anexă se referă la produsele alimentare preparate conform instrucțiunilor de folosire.
Articolul 3
(1) Aplicarea prezentei directive nu aduce atingere directivelor speciale care permit utilizarea aditivilor enumerați în anexă în alte scopuri decât cele de îndulcire.
(2) Aplicarea prezentei directive nu aduce atingere dispozițiilor comunitare de reglementare a compoziției și descrierii produselor alimentare.
Articolul 4
În cazul în care există divergențe de opinii cu privire la necesitatea utilizării îndulcitorilor într-un anumit produs alimentar reglementat de prezenta directivă, se poate decide, în conformitate cu procedura prevăzută la articolul 7, asupra posibilității ca acest produs alimentar să aparțină uneia dintre categoriile enumerate în coloana III din anexă.
Articolul 5
(1) Descrierea unui îndulcitor de masă, în vederea comercializării, trebuie să includă mențiunea „îndulcitor de masă pe bază de …”, care continuă cu denumirea substanțelor îndulcitoare din compoziția sa.
(2) Etichetarea îndulcitorului de masă care conține polioli și/sau aspartam trebuie să cuprindă următoarea avertizare:
-
polioli: „consumul exagerat poate să aibă efecte laxative”;
-
aspartam: „conține o sursă de fenilalanină”.
Articolul 6
Înaintea expirării termenului stabilit la articolul 9 alineatul (1) prima liniuță, se adoptă, în conformitate cu procedura stabilită la articolul 7, dispoziții referitoare la:
-
informațiile care trebuie să apară pe etichetele produselor alimentare ce conțin îndulcitori pentru a evidenția prezența acestora;
-
avertizările asupra prezenței anumitor îndulcitori în produsele alimentare.
Articolul 7
(1) În cazul în care trebuie aplicată procedura stabilită de prezentul articol, Comitetul permanent pentru produse alimentare, în continuare denumit „comitet”, este sesizat de către președinte, fie la inițiativa acestuia, fie la cererea reprezentantului unui stat membru.
(2) Reprezentantul Comisiei prezintă comitetului un proiect cu măsurile ce urmează să fie adoptate. Comitetul își dă avizul cu privire la acest proiect în termenul pe care președintele îl poate stabili în funcție de urgența subiectului în cauză. Avizul este emis cu majoritatea prevăzută la articolul 148 alineatul (2) din tratat pentru deciziile pe care Consiliul trebuie să le adopte la propunerea Comisiei. Voturile reprezentanților statelor membre în Comitet sunt ponderate conform dispozițiilor prevăzute de articolul menționat anterior. Președintele nu participă la vot.
(3)
(a)
Comisia adoptă măsurile avute în vedere, în cazul în care acestea sunt conforme cu avizul comitetului.
(b)
În cazul în care măsurile avute în vedere nu sunt conforme cu avizul Comitetului sau în absența avizului, Comisia trimite Consiliului, fără întârziere, o propunere cu privire la măsurile care trebuie adoptate. Consiliul hotărăște cu majoritate calificată.
Dacă, la expirarea unui termen de trei luni de la data sesizării Consiliului, acesta nu adoptă o măsură, măsurile propuse sunt adoptate de Comisie.
Articolul 8
(1) În termen de trei ani de la adoptarea prezentei directive, statele membre stabilesc, în conformitate cu dispozițiile generale din Directiva 89/107/CEE anexa II punctul 4, un sistem de sondaje pentru publicul consumator în vederea supravegherii consumului de îndulcitori.
Detaliile sistemului de supraveghere sunt stabilite conform procedurii prevăzute la articolul 7.
(2) În termen de cinci ani de la adoptarea prezentei directive, Comisia prezintă Parlamentului European și Consiliului un raport, elaborat pe baza informațiilor obținute prin intermediul sistemului de supraveghere menționat la alineatul (1), cu privire la schimbările survenite pe piața îndulcitorilor, cantitățile utilizate, necesitatea menținerii restricțiilor de utilizare, inclusiv prin avertizări corespunzătoare adresate consumatorilor, pentru a asigura un consum zilnic în limite acceptabile. După caz, raportul este însoțit de propuneri de modificare a prezentei directive.
Articolul 9
(1) Statele membre pun în aplicare actele cu putere de lege și actele administrative necesare aducerii la îndeplinire a prezentei directive, până la 31 decembrie 1995. Aceste acte urmăresc:
-
să permită, până la 31 decembrie 1995, comercializarea și utilizarea produselor care sunt conforme prezentei directive;
-
să interzică, până la 30 iunie 1996, comercializarea și utilizarea produselor care nu sunt conforme prezentei directive. Cu toate acestea, produsele comercializate sau etichetate înainte de data menționată și care nu sunt în conformitate cu dispozițiile prezentei directive se pot comercializa până la epuizarea stocurilor.
Statele membre informează de îndată Comisia cu privire la aceasta.
(2) Atunci când statele membre adoptă actele prevăzute la alineatul (1), acestea cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
Articolul 10
Prezenta directivă intră în vigoare la data publicării în Jurnalul Oficial al Comunităților Europene.
Articolul 11
Prezenta directivă se adresează statelor membre.
Adoptată la Bruxelles, 30 iunie 1994.